שמואל אימברמן

**שמואל אימברמן** (נולד ב-3 בדצמבר 1936) הוא מפיק, במאי קולנוע וטלוויזיה, תסריטאי, עורך ומוזיקאי ישראלי. הפיק וביים סרטי עלילה, דרמות לטלוויזיה, סרטים דוקומנטריים, סרטי תדמית ופרסומות – לישראל ולמדינות מחוצה לה.

שמואל אימברמן נחשב לממציא ה"קליפים" בישראל, בעידן שבו הטלוויזיה הייתה עדיין בשחור-לבן. רבים מהשירים העבריים בין 1968 ל-1975 זכו לסרטונים שביים אימברמן.

## ביוגרפיה

בתחילת הדרך שיתף פעולה עם חברת סרטי רול, במסגרתה שבר מוסכמות קולנועיות שרווחו בתעשייה המקומית עד אז. כך, למשל, צילם את כוכבי הלהקות הצבאיות באתרי חוץ ובנופים טבעיים (ולא באולפנים) - את להקת הנח"ל בנחל הירקון, את להקת פיקוד דרום בתעלת סואץ; את מירי אלוני, סולנית להקת הנח"ל, הכניס לדוד כביסה, ואת הכוכבים האחרים הרקיד על חומות עכו העתיקה. הקליפ שלו ל"אני מת" של שלישיית לא אכפת להם הפך מיד עם צאתו לקלאסיקה. כמו כן, ביים מספר תוכניות בסדרה "מזל כוכב" ששודרה בערוץ הראשון בראשית שנות ה-70.

עם "רול" עשה את סדרת הדרמה הטלוויזיונית הראשונה בישראל, חדווה ושלומיק, לערוץ היחיד באותם ימים, וכן את הלהיטים הקולנועיים "חמש חמש" (230 אלף צופים) ו"לא שם זין" (700 אלף צופים), על פי ספרו של דן בן אמוץ (1987).

אימברמן הלחין שירים לשלמה ארצי ("אנחנו לא צריכים"), אריק איינשטיין ("הרחק בלילה"), יהורם גאון, שלישיית גשר הירקון ("ליל קרב"), ולרבים אחרים.

בשנת 2001 הוא ביים סדרה "דום לב" על פי תסריט של לירון פיין.

ב-2006 קיבל פרס הוקרה מיוחד מטעם האקדמיה הישראלית לקולנוע וטלוויזיה "על מכלול עבודתו ועל תרומתו לתעשיית הקולנוע והטלוויזיה בישראל מזה כשלושים שנה".

ב-2013 יצא לאור ספרו הראשון, "מייקינג-אוף". בראיונות שליוו את יציאת הספר, חשף אימברמן כי הוא חולה במחלת פרקינסון מאז 2005.

## יצירות שביים
;סרטים
* "שתי דפיקות לב" (דרמה, 1972)
* "בוא נפוצץ מיליון" (קומדיה, 1977)
* "חמש-חמש" (סרט מוזיקלי, 1980)
* "לא שם זין" (דרמה, 1987)
* "תל אביב לוס אנג'לס" (מלודרמה, 1988)
* "מנת יתר" (דרמה, 1993)

;דרמות טלוויזיה
* "חדווה ושלומיק" (סדרת דרמה בת 12 פרקים, 1971)
* "איי לייק מייק" (סרט מוזיקלי, 1968)
* "הם יגיעו מחר" (דרמה, על פי מחזה מאת נתן שחם, 1990)
* "פעמיים אברהם" (דרמה)
* "פרקי אליק" (דרמה) 1973
* "פרשת שפירא" (דרמה היסטורית)
* "כסף קטלני" (סדרת פעולה, פיילוט)
* "מגירות הלב" (סדרת דרמות קצרות לערוץ 2, 1995)
* "קשר קומראן" (סדרת טלוויזיה עלילתית – חו"ל)
* "דנה לא רוקדת" (דרמה, ערוץ 2, 1997)
* "דום לב" (סדרה, ערוץ 1, 2001)
* "כנפיים" (סדרה דרמטית, ערוץ 1, 2002)

;דרמות תיעודיות לטלוויזיה
* "מטולדו לירושלים" (עם יהורם גאון, 1988)
* "בחזרה לברית המועצות"
* "יותר מדי קברים" (ליום הזיכרון לחללי מערכות ישראל)
* "כנף אחת לאמא" (בי"ס לטיסה)
* "שוק המציאות" (משירי נתן אלתרמן)
* "בקבוק במרתף" (דרמה דוקומנטרית על השואה, 1994)
* "בחזרה לאנטבה" (עם סורין הרשקו)
בנוסף, ביים אימברמן מאות סרטי טלוויזיה לערוץ הראשון בהשתתפות כל הלהקות הצבאיות.

;ספיישלים מיוחדים: בהשתתפות, בין היתר, שלמה ארצי, חוה אלברשטיין, יהורם גאון, להקת בת-שבע, דודו דותן ויפה ירקוני.

ביים והפיק **סרטי תדמית ופרסומת** רבים לקולנוע ולטלוויזיה. בין היתר עבור משרד התיירות, חברת החשמל, אגד, חברת העובדים, אל על, צים, דלתא, דרוזים, סיני, ארגון נכי צה"ל וצה"ל.

## הוראה
ריכז את המגמה ללימודי קולנוע וטלוויזיה במכללה למינהל, ואת מגמת המשחק הקולנועי בבית הספר למשחק ניסן נתיב. מלמד קולנוע וטלוויזיה במסגרת האוניברסיטה הפתוחה.

## פרסים
בשנת 2006 קיבל אימברמן את פרס האקדמיה הישראלית לקולנוע וטלוויזיה.

## קישורים חיצוניים

* 

קטגוריה:במאי קולנוע ישראלים
קטגוריה:במאי טלוויזיה ישראלים
קטגוריה:תסריטאי קולנוע ישראלים
קטגוריה:מלחינים ישראלים
קטגוריה:זוכי פרס האקדמיה לטלוויזיה: מפעל חיים
קטגוריה:סגל המסלול האקדמי המכללה למינהל
קטגוריה:סגל האוניברסיטה הפתוחה
קטגוריה:סגל הסטודיו למשחק ניסן נתיב
קטגוריה:זוכי פרס אריק איינשטיין: קולנוע
קטגוריה:ישראלים שנולדו ב-1936